ORDIN Nr. 2985/C/2000 din 15 noiembrie 2000

*pentru aprobarea Regulamentului privind atribuirea calităţii de expert criminalist autorizat*

 *Text în vigoare începând cu data de 6 decembrie 2016*

 *REALIZATOR: COMPANIA DE INFORMATICĂ NEAMŢ*

 *Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 6 decembrie 2016.*

 ***Act de bază***

**#B**: *Ordinul ministrului justiţiei nr. 2985/C/2000*

 ***Acte modificatoare***

**#M1**: *Ordinul ministrului justiţiei nr. 866/C/2010*

**#M2**: *Ordinul ministrului justiţiei nr. 4181/C/2016*

 *Modificările şi completările efectuate prin actele normative enumerate mai sus sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****,* ***#M2*** *etc.*

**#CIN**

***NOTĂ:***

 *Titlul actului normativ a fost modificat conform art. I pct. 1 din Ordinul ministrului justiţiei nr. 866/C/2010 (****#M1****).*

**#B**

 Ministru de stat, ministrul justiţiei,

 în temeiul dispoziţiilor art. 3 alin. (2) şi ale art. 14 alin. (2) din Ordonanţa Guvernului nr. 75/2000 privind autorizarea experţilor criminalişti,

 având în vedere dispoziţiile Hotărârii Guvernului nr. 65/1997\*) privind organizarea şi funcţionarea Ministerului Justiţiei, cu modificările şi completările ulterioare,

 emite următorul ordin:

**#CIN**

***\*)*** *Hotărârea Guvernului nr. 65/1997 a fost abrogată. A se vedea Hotărârea Guvernului nr. 652/2009.*

**#M1**

 ART. 1

 *Se aprobă Regulamentul privind atribuirea calităţii de expert criminalist autorizat, prevăzut în anexa care face parte integrantă din prezentul ordin.*

**#B**

 ART. 2

 Direcţia generală organizare, resurse umane şi relaţia cu Ministerul Public va aduce la îndeplinire dispoziţiile prezentului ordin.

**#M1**

 ANEXĂ

 *REGULAMENT*

*privind atribuirea calităţii de expert criminalist autorizat*

**#B**

 CAPITOLUL I

 Dispoziţii generale

 ART. 1

 (1) În conformitate cu prevederile art. 2 alin. (1) din Ordonanţa Guvernului nr. 75/2000, calitatea de expert criminalist autorizat care poate fi recomandat de parte să participe la efectuarea expertizei criminalistice se dobândeşte pe bază de examen.

 (2) Examenul de expert criminalist autorizat se organizează, potrivit art. 3 alin. (1) din Ordonanţa Guvernului nr. 75/2000, de Ministerul Justiţiei, prin Direcţia generală organizare, resurse umane şi relaţia cu Ministerul Public, şi are ca scop verificarea cunoştinţelor teoretice şi practice în specialitatea pentru care se candidează, precum şi a gradului de cunoaştere a dispoziţiilor legale în vigoare referitoare la expertiza criminalistică şi la drepturile şi obligaţiile experţilor.

**#M1**

 ART. 2

 *Se poate prezenta la examen persoana care îndeplineşte condiţiile prevăzute la art. 4 alin. (1) din Ordonanţa Guvernului nr. 75/2000, aprobată cu modificări prin Legea nr. 488/2002, cu modificările şi completările ulterioare:*

 *a) este cetăţean român, cetăţean al unui alt stat membru al Uniunii Europene ori aparţinând Spaţiului Economic European sau cetăţean al Confederaţiei Elveţiene;*

 *b) cunoaşte limba română;*

 *c) are capacitate de exerciţiu deplină;*

 *d) a absolvit studii superioare, dovedite cu diplomă;*

 *e) a desfăşurat o activitate de cel puţin 4 ani şi are studii de specialitate, dovedite cu diplomă, în domeniul genului de expertiză criminalistică pentru care candidează;*

 *f) este aptă din punct de vedere medical pentru îndeplinirea calităţii de expert;*

 *g) nu a suferit o condamnare definitivă pentru o infracţiune săvârşită în împrejurări legate de exercitarea profesiei sau alte infracţiuni săvârşite cu intenţie, pentru care legea prevede o pedeapsă cu închisoarea de 5 ani sau mai mare.*

**#M1**

 ART. 3

 *Pentru înscrierea la examen candidaţii vor prezenta:*

 *a) cererea de înscriere, care se va redacta în limba română şi în care se vor înscrie date privind solicitantul: numele, prenumele, codul numeric personal, cetăţenia, adresa de domiciliu în statul membru al Uniunii Europene ori aparţinând Spaţiului Economic European sau în Confederaţia Elveţiană şi, dacă există, adresa de reşedinţă, telefon, fax, e-mail, pagina de internet. În cerere se va face menţiune despre sesiunea de examen şi specializarea la care candidează. Cererea va fi însoţită de curriculum vitae;*

 *b) copia, certificată cu originalul de către solicitant, a actului de identitate şi, dacă este necesar, a altui act doveditor al cetăţeniei unuia din statele membre ale Uniunii Europene ori aparţinând Spaţiului Economic European sau a Confederaţiei Elveţiene;*

**#M2**

 *c) copia certificată pentru conformitate cu originalul de către funcţionarul competent sau legalizată a atestatului de cunoaştere a limbii române de către cetăţeanul statului membru al Uniunii Europene sau aparţinând Spaţiului Economic European ori al Confederaţiei Elveţiene. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv;*

 *d) copia certificată pentru conformitate cu originalul de către funcţionarul competent sau legalizată a diplomei de absolvire a instituţiei de învăţământ superior. Dacă diploma a fost obţinută într-un stat membru al Uniunii Europene ori aparţinând Spaţiului Economic European sau în Confederaţia Elveţiană, se va depune şi dovada recunoaşterii diplomei potrivit Legii nr. 200/2004 privind recunoaşterea diplomelor şi calificărilor profesionale pentru profesiile reglementate din România, cu modificările şi completările ulterioare. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv;*

 *e) copia certificată pentru conformitate cu originalul de către funcţionarul competent sau legalizată, prin care se face dovada, conform legislaţiei ţării emitente, că îndeplineşte condiţia privind desfăşurarea activităţii de cel puţin 4 ani sau a efectuării studiilor de specialitate, dovedite cu diplomă, altele decât cele menţionate la lit. d), în domeniul genului de expertiză criminalistică pentru care candidează. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv. În ceea ce priveşte recunoaşterea diplomei, se aplică prevederile Legii nr. 200/2004, cu modificările şi completările ulterioare, dispoziţiile lit. d) aplicându-se în mod corespunzător;*

**#M1**

 *f) certificatul medical de sănătate, în original, aflat în termenul de valabilitate - pentru a dovedi îndeplinirea condiţiei prevăzute la art. 2 lit. f). Dacă acesta este emis în altă limbă decât limba română, se va depune şi traducerea în limba română, legalizată, a documentului;*

 *g) certificatul de cazier judiciar, în original, aflat în termenul de valabilitate. Dacă acesta este emis în altă limbă decât limba română, se va depune şi traducerea în limba română, legalizată, a documentului respectiv;*

 *h) dovada plăţii taxei de înscriere la examen.*

**#M1**

 *ART. 4 \*\*\* Abrogat*

**#B**

 ART. 5

 Calitatea de expert criminalist autorizat care poate fi recomandat de parte să participe la efectuarea expertizei criminalistice se poate obţine în următoarele specialităţi ale expertizei criminalistice: expertiza grafică şi tehnică a documentelor, expertiza dactiloscopică, expertiza traseologică, expertiza balistică judiciară, expertiza fizico-chimică a probelor materiale, expertiza în accidentele de trafic, expertiza în explozii şi incendii, expertiza vocii şi a vorbirii, expertiza fotografiilor şi a înregistrărilor video, expertiza biologică, expertiza tehnicii de calcul, expertiza mijloacelor de telecomunicaţii, expertiza pentru detecţia comportamentului simulat (poligraf).

 CAPITOLUL II

 Organizarea examenului

 ART. 6

 (1) Verificarea pregătirii profesionale se face prin susţinerea de către candidaţi a unei lucrări scrise privind aspectele teoretice şi practice ale specialităţii pentru care candidează, gradul de cunoaştere a dispoziţiilor legale în vigoare referitoare la expertiza criminalistică şi la drepturile şi obligaţiile experţilor.

**#M1**

 *(2) Candidaţii pot lua cunoştinţă de tematica pentru examen şi de specialităţile pentru care se organizează acesta cu cel puţin 45 de zile înainte de susţinerea examenului, la sediul Ministerului Justiţiei şi la sediile tribunalelor sau prin publicare pe pagina de internet a Ministerului Justiţiei.*

**#M1**

 ART. 7

 *(1) Data şi locul susţinerii examenului, precum şi termenul pentru depunerea actelor de înscriere la examen se aduc la cunoştinţa celor interesaţi prin intermediul rubricilor de mare publicitate ale mijloacelor de informare în masă sau prin publicare pe pagina de internet a Ministerului Justiţiei, cu cel puţin 45 de zile înainte de data fixată.*

**#B**

 (2) După expirarea termenului de înscriere se vor întocmi listele cuprinzând candidaţii, pe specialităţi.

 ART. 8

 (1) Comisia de examinare este formată din minimum 3 persoane, reprezentanţi ai instituţiilor în domeniu, în funcţie de specialitatea pentru care se candidează.

 (2) Componenţa comisiei de examinare se aprobă prin ordin al ministrului justiţiei, la propunerea Direcţiei generale organizare, resurse umane şi relaţia cu Ministerul Public.

 ART. 9

 (1) Intrarea candidaţilor în sălile de examen se face pe baza listelor întocmite pentru fiecare sală.

 (2) În sala de examen au acces candidaţii, membrii comisiei de examinare, personalul de supraveghere şi personalul din Ministerul Justiţiei implicat în organizarea examenului.

 ART. 10

 (1) În ziua examenului comisia de examinare prezintă ministrului justiţiei propuneri de subiecte care urmează să fie tratate în lucrare.

 (2) Subiectele stabilite de ministrul justiţiei se vor multiplica în atâtea exemplare câte săli sunt afectate pentru examen, plus unul de control, şi se introduc în plicuri care se sigilează.

 (3) În sala de examen plicul va fi desfăcut de un candidat care va semna şi procesul-verbal întocmit în acest sens de personalul desemnat să asigure supravegherea desfăşurării examenului.

 (4) Prezenţa la examen se verifică prin confruntarea actelor de identitate ale candidaţilor cu listele cuprinzând candidaţii.

 (5) Lucrarea se întocmeşte pe coli-tip de hârtie cu antetul şi ştampila Ministerului Justiţiei. Datele personale se completează în caseta prevăzută în acest scop, după care aceasta se acoperă, se lipeşte şi se ştampilează.

 (6) Semnarea lucrării de către candidat în alt loc decât cel anume prevăzut conduce la anularea acesteia.

 (7) Durata de desfăşurare a examenului este de 3 ore din momentul comunicării subiectelor.

 (8) Lucrările candidaţilor care folosesc mijloace nepermise la examen vor fi anulate, iar aceştia vor fi eliminaţi din sală.

 (9) La predarea lucrării participantul la examen va semna în lista cuprinzând candidaţii.

 (10) La terminarea examenului tezele se numerotează şi se înscriu într-un borderou.

 ART. 11

 (1) Lucrările se corectează de către membrii comisiei de examinare pe baza unui barem unitar adus la cunoştinţă o dată cu anunţarea rezultatelor la examen. Fiecare subiect al lucrării se notează separat cu note de la 1,00 la 10, inclusiv fracţiuni. Casetele cu datele personale ale candidaţilor se dezlipesc numai după finalizarea corectării tuturor lucrărilor.

 (2) Sunt declaraţi admişi candidaţii care obţin media la examen de minimum 7,00, cu condiţia ca nici una dintre note să nu fie mai mică de 5,00.

 (3) Contestaţiile împotriva rezultatelor obţinute la examen se pot face în termen de 30 de zile de la afişarea lor şi se depun la Direcţia generală organizare, resurse umane şi relaţia cu Ministerul Public din cadrul Ministerului Justiţiei sau la sediile tribunalelor.

 (4) Lucrările ale căror rezultate au fost contestate se reexaminează, în termen de 10 zile de la expirarea termenului prevăzut la alin. (3), de o comisie alcătuită potrivit prevederilor art. 8, din care nu pot face parte persoanele care au constituit comisia de examinare.

 (5) Rezultatele contestaţiilor se aduc la cunoştinţă celor interesaţi prin afişare la sediul Ministerului Justiţiei şi la sediile tribunalelor.

 (6) Rezultatele obţinute la examen, necontestate în termen de 30 de zile de la afişare, precum şi cele stabilite în urma soluţionării contestaţiilor sunt definitive.

**#M1**

 CAPITOLUL II^1

 *Dispoziţii privind experţii criminalişti care au dobândit această calitate într-un stat membru al Uniunii Europene sau aparţinând Spaţiului Economic European ori în Confederaţia Elveţiană*

**#M1**

 ART. 11^1

 *(1) Cetăţeanul unui alt stat membru al Uniunii Europene sau aparţinând Spaţiului Economic European ori al Confederaţiei Elveţiene şi cetăţeanul român care au dobândit calitatea de expert criminalist într-un alt stat membru al Uniunii Europene sau aparţinând Spaţiului Economic European ori în Confederaţia Elveţiană, calitate certificată de organismele profesionale recunoscute în acele state, se pot înscrie în Tabelul nominal cuprinzând experţii criminalişti autorizaţi, întocmit pe specialităţi de Ministerul Justiţiei, în vederea exercitării profesiei în România, în condiţiile legii, fără susţinerea examenului pentru dobândirea calităţii de expert criminalist.*

 *(2) În baza cererii formulate de solicitantul prevăzut la alin. (1), Ministerul Justiţiei recunoaşte, fără efectuarea vreunei formalităţi de verificare, documentul de atestare profesională emis de autoritatea competentă din statul de origine, document cu care se dovedeşte dobândirea calităţii de expert criminalist în statul de origine, şi îl înscrie în Tabelul nominal cuprinzând experţii criminalişti autorizaţi.*

 *(3) În vederea înscrierii, expertul criminalist solicitant va depune la Ministerul Justiţiei următoarele documente:*

 *a) cererea de înscriere, care se va redacta în limba română şi în care se vor înscrie date privind expertul: numele, prenumele, codul numeric personal, cetăţenia, adresa de domiciliu în statul membru al Uniunii Europene ori aparţinând Spaţiului Economic European sau în Confederaţia Elveţiană şi, dacă există, adresa de reşedinţă în România, specializarea expertului, telefonul, faxul, e-mailul, pagina de internet;*

**#M2**

 *b) copia certificată pentru conformitate cu originalul de către funcţionarul competent sau legalizată care atestă dobândirea calităţii de expert criminalist în statul de origine;*

**#M1**

 *c) traducerea în limba română, legalizată, a documentului care atestă dobândirea calităţii de expert criminalist în statul de origine;*

 *d) copia certificată cu originalul de către solicitant a actului de identitate şi, dacă este necesar, a altui act doveditor al cetăţeniei unuia dintre statele membre ale Uniunii Europene sau aparţinând Spaţiului Economic European ori a Confederaţiei Elveţiene;*

**#M2**

 *e) copia certificată pentru conformitate cu originalul de către funcţionarul competent sau legalizată a atestatului de cunoaştere a limbii române de către cetăţeanul statului membru al Uniunii Europene sau aparţinând Spaţiului Economic European ori al Confederaţiei Elveţiene. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv;*

**#M1**

 *f) declaraţia pe propria răspundere că are capacitatea de exerciţiu deplină, redactată în limba română;*

 *g) certificatul de cazier judiciar, în original, aflat în termenul de valabilitate. Dacă acesta este emis în altă limbă decât limba română, se va depune şi traducerea în limba română, legalizată, a documentului respectiv.*

 *(4) Documentele prevăzute la alin. (3) lit. a) - g) certifică îndeplinirea condiţiilor prevăzute la art. 4 lit. a), a^1), b) şi f) din Ordonanţa Guvernului nr. 75/2000, aprobată cu modificări prin Legea nr. 488/2002, cu modificările şi completările ulterioare, şi pot fi emise sau eliberate de autorităţile competente române ori de cele din statul de origine.*

 *(5) Dacă sunt îndeplinite condiţiile legale pentru exercitarea cu caracter permanent a profesiei în România şi înscrierea în Tabelul nominal cuprinzând experţii criminalişti autorizaţi, direcţia de specialitate va elibera solicitantului o adeverinţă în care se va preciza că acesta a fost înscris în Tabelul nominal cuprinzând experţii criminalişti autorizaţi şi îndeplineşte condiţiile în vederea exercitării cu caracter permanent a profesiei în România.*

**#M1**

 ART. 11^2

 *(1) Cetăţeanul unui alt stat membru al Uniunii Europene sau aparţinând Spaţiului Economic European ori al Confederaţiei Elveţiene şi cetăţeanul român care au dobândit calitatea de expert criminalist într-un alt stat membru al Uniunii Europene sau aparţinând Spaţiului Economic European ori în Confederaţia Elveţiană şi exercită profesia cu titlu permanent în unul dintre aceste state pot profesa în România şi în mod temporar sau ocazional. În această situaţie, expertul criminalist este exceptat de la procedura de înscriere în Tabelul nominal cuprinzând experţii criminalişti autorizaţi.*

 *(2) În cazul în care, în vederea exercitării temporare sau ocazionale a profesiei de expert criminalist, solicitantul prevăzut la alin. (1) se află la prima aplicaţie în România ori dacă intervine o modificare substanţială a situaţiei sale, acesta va înainta Ministerului Justiţiei o declaraţie privind serviciile pe care le va presta, însoţită de următoarele documente:*

 *a) copia certificată cu originalul de către solicitant a actului de identitate şi, dacă este necesar, a altui act doveditor al cetăţeniei unuia dintre statele membre ale Uniunii Europene sau aparţinând Spaţiului Economic European ori a Confederaţiei Elveţiene;*

**#M2**

 *b) copia certificată pentru conformitate cu originalul de către funcţionarul competent sau legalizată a atestatului de cunoaştere a limbii române de către cetăţeanul statului membru al Uniunii Europene sau aparţinând Spaţiului Economic European ori al Confederaţiei Elveţiene. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv;*

 *c) copia certificată pentru conformitate cu originalul de către funcţionarul competent sau legalizată a documentului care atestă dobândirea calităţii de expert criminalist în statul de origine;*

**#M1**

 *d) traducerea în limba română, legalizată, a documentului care atestă dobândirea calităţii de expert criminalist în statul de origine;*

**#M2**

 *e) copia certificată pentru conformitate cu originalul de către funcţionarul competent sau legalizată a documentului prin care se atestă că solicitantul este legal stabilit într-un stat membru al Uniunii Europene sau aparţinând Spaţiului Economic European ori în Confederaţia Elveţiană în scopul desfăşurării de astfel de activităţi. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv;*

 *f) copia certificată pentru conformitate cu originalul de către funcţionarul competent sau legalizată a documentului prin care se atestă că solicitantului nu îi este interzis să practice profesia, chiar şi cu caracter temporar, la momentul eliberării atestatului. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv;*

 *g) copia certificată pentru conformitate cu originalul de către funcţionarul competent sau legalizată a documentului cu care se face dovada că a desfăşurat o activitate specifică profesiei de expert criminalist timp de cel puţin 2 ani în decursul ultimilor 10 ani, pentru cazul în care profesia nu este reglementată în statul în care este stabilit. Dacă documentul este emis în altă limbă decât limba română, se va depune şi traducerea în limba română, legalizată, a documentului respectiv.*

**#M1**

 *(3) Declaraţia prevăzută la alin. (2) poate fi înaintată prin orice mijloace şi se reînnoieşte anual, dacă solicitantul intenţionează să exercite, în mod temporar sau ocazional, profesia de expert criminalist în România.*

 *(4) Dacă sunt îndeplinite condiţiile legale pentru exercitarea ocazională sau temporară a profesiei, direcţia de specialitate va elibera solicitantului o adeverinţă în care se va preciza că acesta a depus declaraţia prevăzută de lege şi îndeplineşte condiţiile în vederea exercitării temporare sau ocazionale a profesiei de expert criminalist.*

**#M2**

 ART. 11^3

 *Copiile de pe documentele prevăzute la art. 3 lit. c), d) şi e), art. 11^1 alin. (3) lit. b) şi e), precum şi la art. 11^2 alin. (2) lit. b), c), e), f) şi g) se realizează şi se certifică pentru conformitate cu originalul de către persoana desemnată din cadrul Ministerului Justiţiei. După certificarea copiei, originalul documentului prezentat se restituie solicitantului.*

**#B**

 CAPITOLUL III

 Dispoziţii finale

 ART. 12

 (1) Pe baza notei obţinute la examen de minimum 7,00 se acordă calitatea de expert criminalist autorizat care poate fi recomandat de parte să participe la efectuarea expertizei criminalistice în specialitatea pentru care s-a candidat.

 (2) Tabelul nominal cuprinzând experţii criminalişti autorizaţi care pot fi recomandaţi de părţi să participe la efectuarea expertizei criminalistice, cu datele de identificare, întocmit de Ministerul Justiţiei pe specialităţi, se publică în Monitorul Oficial al României, Partea a IV-a, şi se transmite instanţelor judecătoreşti şi parchetelor de pe lângă acestea.

 (3) Persoanele prevăzute la art. 6 din Ordonanţa Guvernului nr. 75/2000 se includ, la cerere, fără examen, în Tabelul nominal cuprinzând experţii criminalişti autorizaţi care pot fi recomandaţi de părţi să participe la efectuarea expertizei criminalistice, pe baza documentelor eliberate de instituţia la care au activat.

 ART. 13

 (1) Calitatea de expert criminalist autorizat care poate fi recomandat de parte să participe la efectuarea expertizei criminalistice este dovedită cu legitimaţie eliberată de Ministerul Justiţiei prin Direcţia generală organizare, resurse umane şi relaţia cu Ministerul Public.

 (2) Legitimaţiile experţilor criminalişti autorizaţi care pot fi recomandaţi de părţi să participe la efectuarea expertizei criminalistice se vizează anual de emitent, în cursul primului trimestru.

 ART. 14

 (1) Toate documentele referitoare la organizarea şi desfăşurarea examenului se arhivează, având termen de păstrare conform legii.

 (2) Dosarele cuprinzând actele personale ale experţilor criminalişti autorizaţi care pot fi recomandaţi de părţi să participe la efectuarea expertizei criminalistice şi lucrările tuturor candidaţilor la examen se păstrează permanent în arhiva Direcţiei generale organizare, resurse umane şi relaţia cu Ministerul Public din cadrul Ministerului Justiţiei.

 (3) Dosarele conţinând copii de pe actele personale ale candidaţilor care nu s-au prezentat sau care au fost respinşi la examen se păstrează la Direcţia generală organizare, resurse umane şi relaţia cu Ministerul Public până la definitivarea rezultatelor, după care se restituie celor interesaţi.

 ---------------